ตลาดหุ้นเอเชียปรับตัวลงเช้านี้ ขณะวิกฤตหนี้กรีซยังไม่คลี่คลาย
ตลาดหุ้นเอเชียปรับตัวลดลงเช้านี้ ขณะที่นักลงทุนยังคงวิตกกังวลเกี่ยวกับวิกฤตหนี้สินของกรีซ
16 มิ.ย. 2558

สำนักข่าวอินโฟเควสท์ รายงานตลาดหุ้นเอเชียปรับตัวลดลงเช้านี้ ขณะที่นักลงทุนยังคงวิตกกังวลเกี่ยวกับวิกฤตหนี้สินของกรีซ
ดัชนี MSCI Asia Pacific ลดลง 0.1% แตะ 147.26 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,332.83 จุด ลดลง 54.96 จุด, ดัชนี SSE Composite ตลาดหุ้นจีนเปิดวันนี้ที่ 5,004.41 จุด ลดลง 58.58 จุด, ดัชนี HSI ตลาดหุ้นฮ่องกงเปิดวันนี้ที่ 26,807.67 จุด ลดลง 54.14 จุด, ดัชนี TAIEX ตลาดหุ้นไต้หวันเปิดวันนี้ที่ 9,272.70 จุด เพิ่มขึ้น 13.22 จุด,
ดัชนี KOSPI ตลาดหุ้นเกาหลีใต้เปิดวันนี้ที่ 2,045.01 จุด เพิ่มขึ้น 2.69 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,311.94 จุด ลดลง 11.19 จุด, ดัชนี PSE Composite ตลาดหุ้นฟิลิปปินส์เปิดวันนี้ที่ 7,459.50 จุด เพิ่มขึ้น 3.34 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,721.16 จุด ลดลง 1.00 จุด
ทั้งนี้ กรีซและกลุ่มเจ้าหนี้ยุโรปไม่สามารถตกลงกันได้ในการเจรจาครั้งล่าสุดที่กรุงบรัสเซลส์ ประเทศเบลเยียมเมื่อวันอาทิตย์ที่ผ่านมา เนื่องจากทั้งสองฝ่ายยังคงมีความคิดเห็นที่แตกต่างกันอย่างมากเกี่ยวกับแผนการปฏิรูปเศรษฐกิจของกรีซ
การเจรจายังไม่มีความคืบหน้าเช่นนี้ส่งผลให้นักลงทุนวิตกกังวลว่า กรีซอาจจะผิดนัดชำระหนี้ และอาจจะบั่นทอนเสถียรภาพของยูโรโซน โดยในวันที่ 30 มิ.ย.นี้ เงินช่วยเหลือก้อนปัจจุบันของกรีซจะหมดอายุลง และในวันเดียวกัน รัฐบาลกรีซจะต้องชำระเงินกู้ราว 1.5 พันล้านยูโร (1.69 พันล้านดอลลาร์) คืนให้กับกองทุนการเงินระหว่างประเทศ (IMF)